Budapest Főváros XIII. Kerületi Önkormányzat Képviselő-testületének  
…/2020. (…) önkormányzati rendelete

a fák védelmének helyi szabályairól szóló 1/2013. (I. 22.) önkormányzati rendelet módosításáról

Budapest Főváros XIII. Kerületi Önkormányzat Képviselő-testülete az Alaptörvény 32. cikk (2) bekezdésében meghatározott jogalkotási hatáskörében és a környezet védelmének általános szabályairól szóló 1995. évi LIII. törvény 48. § (2) bekezdésében kapott felhatalmazás alapján a következőket rendeli el.

**1. §** (1) A fák védelmének helyi szabályairól szóló 1/2013. (I. 22.) önkormányzati rendelet (a továbbiakban: Rendelet) 1. § (1) bekezdés b) pontja helyébe a következő rendelkezés lép:

„b) a (2) bekezdésben foglalt kivétellel a magánterületen lévő fákra, valamint a 6. §, és a 7. §(6)bekezdés vonatkozásában a közterületen lévő fákra,”

(2) A Rendelet 1. §-a új (3) bekezdéssel egészül ki:

„(3) A településrendezési szerződéssel rendezett fapótlások esetében nem kell alkalmazni a rendelet 5-8. §-ában foglalt előírásokat.”

**2. §** (1) A Rendelet 2.§ 1. pontja helyébe a következő rendelkezés lép:

„1. Előnevelt fa: minimum 9 centiméter törzsátmérőjű, kétszer iskolázott, sorfa minőségű faiskolai anyag.”

(2) A Rendelet 2. §-a új 3.a. ponttal egészül ki:

„3.a. Fakivágás: faj(táj)a alapján fának minősülő, egyméteres magasságban 9 cm törzsátmérőt elérő növény kivágása olyan megfelelő élőhelyről, mely az adott növény tartós megmaradását egyébként biztosíthatná”

**3. §** A Rendelet 3. § (1) bekezdése helyébe a következő rendelkezés lép:

„3. § (1) Magánterületen lévő, e rendelet hatálya alá tartozó fát kivágni – a (3) bekezdés szerinti esetek és a gyümölcsfák kivételével – csak végleges fakivágási engedély alapján szabad. A fakivágás engedélyezéséről, illetve a szükséges fapótlás mértékéről, módjáról, határidejéről és a határidő meghosszabbításáról – mind engedélyezett, mind más módon történt fakivágás esetében – a Budapest Főváros XIII. Kerületi Önkormányzat Képviselő-testületének Szervezeti és Működési Szabályzatáról szóló 1/2011. (I. 14.) önkormányzati rendelet 2. mellékletében meghatározottak szerint kell dönteni.”

**4. §** A Rendelet 5. §-a helyébe a következő rendelkezés lép:

„**5. §** (1) Aki a rendelet hatálya alá tartozó fát (a gyümölcsfák kivételével) vág ki, köteles a hatósági határozatban megállapított mértékben és módon, az előírt határidőn belül gondoskodni a kivágott fák pótlásáról.

(2) Aki engedély nélkül vágott ki magánterületen lévő fát, az ügy körülményeire tekintettel a (3) bekezdésben előírtak alapján meghatározott fapótlás teljesítésére kötelezésen túl, közigazgatási bírsággal sújtható. A közigazgatási bírság felső határa természetes személyek esetén kétszázezer forint, jogi személyek és jogi személyiséggel nem rendelkező szervezetek esetén kétmillió forint. A befizetett közigazgatási bírság a kerületi Környezetvédelmi Alap bevétele.

(3) A fapótlás mértéke:

*a)* 50 db-ot meghaladó számú fa építési tevékenység érdekében szükséges kivágása esetén a kivágásra kerülő fák törzsátmérőjének összege (a továbbiakban: össztörzsátmérő);

*b)* 50 db-ot meg nem haladó számú fa építési tevékenység érdekében szükséges kivágása esetén a *c)* és *d)* pontokban szabályozott esetek kivételével lakóterületeken, településközponti területeken, rekreációs és szabadidős területeken, sportterületeken a kivágásra kerülő fák össztörzsátmérőjének 1,5-szerese, egyéb építési övezetekben a kivágásra kerülő fák össztörzsátmérőjének 1,2-szerese;

*c)* a tulajdonosnak fel nem róható okból elhalt, életképtelenné, balesetveszélyessé, vagy vagyonbiztonságot veszélyeztetővé vált fák kivágása esetén a kivágásra kerülő fák darabszáma;

*d)* a tulajdonosnak felróható okból elhalt (kiszáradt), életképtelenné vált fa esetébena fa törzsátmérője;

*e)* az *a)-d)* pontban meghatározottaktól eltérő esetben, ha a kivágásra kerülő fa törzsátmérője nem haladja meg a 20 cm-t, illetve ha faja zöld juhar fa, nyárfa, bálványfa vagy eperfa, akkor a kivágásra kerülő fák darabszáma;

*f)* egyéb esetben a kivágásra kerülő fa törzsátmérőjének 50%-a.

(4) Amennyiben az engedély nélkül kivágott fák faja, darabszáma vagy törzsátmérője utólag nem állapítható meg, akkor a vélelmezhető vagy kikövetkeztethető számú fákat 30 cm törzsátmérővel kell figyelembe venni a (3) bekezdés szerinti mennyiségű fapótlás előírásánál, és a (3) bekezdés *c)*, illetve *e)* pontja nem alkalmazható.”

**5. §** A Rendelet 6. § (1) bekezdése helyébe a következő rendelkezés lép:

„6. § (1) A fapótlás módját az alábbiak szerint kell meghatározni:

*a)* magánterületen lévő fa pótlása esetén:

*aa)* a pótlásként történő fatelepítést az ingatlan területén, de az építési helyen kívül kell megvalósítani;

*ab)* ha a fapótlás a kivágással érintett ingatlanon belüli fatelepítéssel nem, vagy csak részben biztosítható, akkor az ingatlanon el nem telepíthető fapótlást a 7. § szerint pénzben kell megváltani;

*b)* közterületről kivágott fa pótlását pénzben kell megváltani;

*c)* az Önkormányzat megbízásából végzett tevékenység érdekében történő fakivágás esetében – az *a)* és *b)* pontban meghatározottaktól függetlenül – a fatelepítést a fakivágással érintett ingatlanon belül és a XIII. kerület közterületein történő faültetéssel kell megvalósítani.”

**6. §** A Rendelet 7. §-a helyébe a következő rendelkezés lép:

„7. § (1) A fapótlási kötelezettség pénzbeli megváltásának egységárát az Önkormányzat éves költségvetési rendeletében határozza meg az előző évben közterületeken elültetett fák ültetési és gondozási költsége figyelembevételével.

(2) A fapótlási kötelezettség megváltásának díja a fapótlás törzsátmérő-centiméterben megállapított mértékének és az (1) bekezdés szerinti egységárnak a szorzata.

(3) A pénzbeli megváltás összegét, a befizetés módját, határidejét a hatósági határozatban vagy hatósági szerződésben kell meghatározni.

(4) A fatelepítés pénzbeli megváltásából befolyt összeg a Környezetvédelmi Alap bevétele, és a külön jogszabályban meghatározottak szerint elsősorban fatelepítésre és a kerületi önkormányzat tulajdonában lévő fák fenntartására kell fordítani.

(5) A külön jogszabály szerinti hatósági eljárásban közterületi fakivágás utáni pótlási kötelezettségként – amennyiben annak telepítéssel történő teljesítésére nincs mód – a (2) bekezdés szerinti pénzbeli megváltást kell előírni, 9 cm törzsátmérő figyelembevételével.”

**7. §** (1) A Rendelet 8. § (3) bekezdés helyébe a következő rendelkezés lép:

„8. § (3) Építési tevékenységek érdekében szükséges fakivágások esetén

*a)* épület építése érdekében szükséges fakivágás esetében a fatelepítés határideje legkésőbb az épület végleges használatbavétele;

*b)* beépítésre szánt ingatlan, magánút, valamint jogszabály által előirányzott közterületek esetén ha a beépítés előtt megvalósítandó fatelepítés akadályozná az ingatlan vagy környezetének beépítését, vagy az ehhez szükséges kivitelezési tevékenység végzését, az építési tevékenység befejezését követő 30 nap;

*c)* az *a)* és *b)* pontok alá nem tartozó építési-bontási tevékenységek esetén a fatelepítés határideje a fakivágás megtörténtétől számított legfeljebb 180 nap.”

(2) A Rendelet 8. § (4) bekezdés helyébe a következő rendelkezés lép:

„(4) Nem építési tevékenységek érdekében szükséges fakivágás miatt előírt fatelepítés teljesítési határideje a fakivágás megtörténtétől számított legfeljebb 180 nap.”

(3) A Rendelet 8. § (5) bekezdés helyébe a következő rendelkezés lép:

„(5) A fatelepítés pénzbeli megváltása esetén a befizetést a fakivágás megtörténtétől számított 30 napon belül kell az Önkormányzat számlájára teljesíteni.”

(4) A Rendelet 8. (6) bekezdés helyébe a következő rendelkezés lép:

„(6) A fapótlás határideje indokolt esetben, a pótlásra kötelezettnek a fapótlásra megállapított határidő lejártát megelőzően benyújtott kérelmére hozott hatósági határozatban megállapított, legfeljebb egy éves időtartammal, egy alkalommal meghosszabbítható.”

**8. §** A Rendelet 9. § (1) bekezdés helyébe a következő rendelkezés lép:

„9. § (1) A fakivágást - a 3. § (3) bekezdésében meghatározott esetek kivételével - csak a fakivágási engedélyt megadó, vagy kiszáradt fa kivágásának szándékát tudomásul vevő határozat véglegessé válását követően szabad megkezdeni, az alábbi szabályok betartásával:

*a)* a fakivágás megkezdését be kell jelenteni;

*b)* új épület építése vagy meglévő épület bővítése esetén a fakivágást csak a külön jogszabályban meghatározott, az épület, illetve építményrész kivitelezésének megkezdésére vonatkozó, építésfelügyeleti hatóságnál történt bejelentés után lehet megkezdeni;

*c)* egy hónapot meghaladó szakaszos vagy különböző kivitelezési ütemekre tervezett fakivágás végrehajtása esetén a fakivágás megkezdésének bejelentésénél közölni kell a tervezett ütemek időpontjait és a teljes befejezés tervezett határidejét.”

**9. §** Ez a rendelet 2019. március 15. napján lép hatályba.

|  |  |
| --- | --- |
| Dr. Bujdosó Sándor | Dr. Tóth József |
| jegyző | polgármester |

**Általános indokolás**

A fák védelmének helyi szabályairól szóló 1/2013. (I. 22.) XIII. kerületi önkormányzati rendeletnek (a továbbiakban: Favédelmi rendelet) módosítását a Kúria hasonló tárgyú önkormányzati rendeletek tárgyában hozott határozatai teszik szükségessé.

A Kúria (Köf.5.001/2019/4. és Köf.5.037/2018/4. számú) döntéseiben a környezet védelmének általános szabályairól szóló 1995. évi LIII. törvénytörvénnyel ellentétesnek találta azt a szabályozást, mely az engedély nélkül elvégzett fakivágások esetében a hatósági engedéllyel elvégzett fakivágások esetében alkalmazottnál magasabb mértékű, szankció jellegű fapótlást írt elő. Az ilyen szabályozást tartalmazó III. kerületi, valamint XVI. kerületi önkormányzati rendeleti előírásokat megsemmisítette. A Kúria döntései indokolásában kiemelte, hogy a fakivágás (mint környezeti elem károsodása) esetén „*a kompenzáció nem tartalmazhat az engedély nélküli fakivágás, mint jogellenes cselekmény esetén alkalmazható egyéb szankciókat*”, továbbá hogy a pótlás (kompenzáció) és a bírság (szankció) „*nem szabályozható azonos feltételek mentén, tekintettel arra, hogy eltérő a céljuk, ebből következően mértékük is*”.

A Köf.5.001/2019/4. döntés elvi tartalma szerint „*a kompenzáció az engedély nélküli kivágás esetén sem tehető szankciós jellegűvé. A jogellenes cselekmény jogkövetkezménye a jogsértés súlyával arányban álló közigazgatási bírság kiszabása lehet*”.

Tekintettel arra, hogy a Favédelmi rendelet az engedély nélküli fakivágások esetét a Kúria által a környezetvédelmi törvénnyel ellentétesnek talált módon szabályozza, a Favédelmi rendelet ilyen irányú módosítása szükséges. Ezzel az engedély nélküli fakivágások esetében az engedélyezett fakivágásokkal azonos mértékű pótlási kötelezettség kerül előírásra, a szankciót pedig az eset körülményeire tekintettel kiszabható közigazgatási (környezetvédelmi) bírság jelenti.

Érdemi módosítás továbbá a fapótlás pénzbeli megváltásának kiszámítási módjának módosítása. Ez alapján a számítás alapja a továbbiakban nem a 6 cm törzsátmérőjű facsemete, hanem a törzsátmérő cm-ben meghatározva. A módosítás a fapótlásra kötelezettek számára kedvezőbb helyzetet teremt, mert a pótlási kötelezettség „egész fára kerekítésének” elmaradása a megváltási díj kis mértékű csökkenését jelenti. A fapótlás megváltásának díja változatlan marad, így a megváltási díjakból származó bevétel nagyságát ez érdemben nem befolyásolja, de azok elszámolását megkönnyíti. További előny, hogy a megváltási díjak felhasználása során a XIII. Kerületi Közszolgáltató Zrt. nem lesz kötött a 6 cm-es törzsátmérőjű fák telepítéséhez.

A fapótlási kötelezettség pénzbeli megváltásának egységárát a Képviselő-testület az Önkormányzat költségvetéséről szóló rendeletében határozza meg. A Favédelmi rendelet módosításával egyidejűleg a költségvetési rendelet módosítására is sor kerül.

A tervezet a hatósági jogalkalmazás tapasztalatai alapján további, kisebb jelentőségű módosításokat is tartalmaz. A fakivágás fogalmának a Favédelmi rendelet alkalmazása szempontjából történő meghatározásának és szűkítésének célja, hogy a fák fennmaradására alkalmatlan helyen kinőtt, így balesetveszélyt okozó, vagyonbiztonságot veszélyeztető növények eltávolításához hatósági eljárásra ne legyen szükség.

**Részletes indokolás**

1. §-hoz

Szövegpontosításokat tartalmaz.

2. §-hoz

Az (1) bekezdés szerinti módosítás a pótlásként elfogadható facsemete minimális törzsátmérőjét 9 cm-ben határozza meg a korábban alkalmazott 6 cm helyett. A módosítás indoka, hogy a fejlettebb fa telepítése biztosíthatja a városi környezetben a növény megmaradását.

A (2) bekezdés szerinti módosítás alapján a továbbiakban a Favédelmi rendelet alkalmazása szempontjából nem minősülne fakivágásnak a minimális pótlási méretet (9 cm-es törzsátmérőt) el nem érő, illetve a nem megfelelő helyen nőtt fás szárú növény eltávolítása. A módosítást a hatósági jogalkalmazás tapasztalatai indokolják: a jelenlegi szabályozás alapján mérettől függetlenül pótlásköteles minden fa, így például a sarjhajtások eltávolítása is, illetve engedély- és pótlásköteles a fa megmaradását nem biztosító helyen (például kerítésből, fal tövéből) kinőtt fák eltávolítása is. Ennek a szabályozásnak fenntartása szakmai szempontok alapján nem indokolt.

3. §-hoz

Szövegpontosításokat tartalmaz.

4. §-hoz

A módosítás a Kúria Köf.5037/2018/4. És Köf.5001/2019/4. Számú határozatai figyelembevételével az engedély nélküli fakivágások esetében közigazgatási bírság kiszabását teszi lehetővé, a korábban alkalmazott, emelt mértékű fakipótlási kötelezettség alkalmazása helyett. A bírság maximális mértékét az elektronikus ügyintézés és bizalmi szolgáltatások általános szabályairól szóló törvény és a közigazgatási szabályszegések szankcióinak átmeneti szabályairól, valamint a közigazgatási eljárásjog reformjával összefüggésben egyes törvények módosításáról és egyes jogszabályok hatályon kívül helyezéséről szóló 2017. évi CLXXIX. törvény határozza meg.

Továbbá szövegpontosításokat tartalmaz, melyek egyértelműsítik, hogy fapótlásról a nem hatósági engedély alapján elvégzett fakivágások esetében is gondoskodni kell.

5. §-hoz

A módosítás alapján a továbbiakban fapótlás csak magánterületen teljesíthető ültetéssel, illetve amennyiben erre nincs lehetőség (ideértve a fás szárú növények védelméről szóló kormányrendeletben szabályozott közterületi fakivágásokat is), a fapótlást pénzben kell megváltani. Az előírás nem vonatkozik az Önkormányzat megbízásából (például a XIII. Kerületi Közszolgáltató Zrt. által) végzett fapótlásra, valamint a településfejlesztési szerződéssel szabályozott fakivágásokra. A módosítást indokolja, hogy közterületi fapótlási hely kijelölése nehézkes: a hatósági határozat kiadásakor még nem ismert, mikor kerül majd sor a fapótlásra, és addig a kijelölt közterületi fahely nem lenne beültethető, a kötelezett feladata lenne a közterületi fa fenntartása a „garanciális” időszakban, ezt követően kellene átadni a fát az Önkormányzatnak. Ezen követelmények alkalmazása nem életszerű, minden érintett fél számára egyszerűbb megoldást jelent a fapótlás-megváltási díj alkalmazása.

6. §-hoz

A jelenlegi szabályozás szerint a fapótlás megváltási díj meghatározása 6 cm törzsátmérőjű fák figyelembevételével történik, azaz a kötelezettnek 6 cm törzsátmérőjű fa telepítésének és gondozási költségét kell megfizetnie, a darabszám meghatározása a törzsátmérő-centiméterben megállapított fapótlási kötelezettség 6 cm-es fákra történő felkerekítésével történik. (Például egy 8 cm törzsátmérőnek megfelelő pótlási kötelezettség megváltásához jelenleg 2 db 6 cm-es fa telepítési és gondozási költségét, azaz 180 000 Ft-ot kell megfizetni, míg a módosítás szerinti szabályozás alapján csak 8-szor 15 000 Ft-ot azaz 120 000 Ft-ot.) Az új szabályozás a kötelezettek számra kedvezőbb, továbbá a fapótlás-megváltási díjak felhasználásának elszámolását is megkönnyíti (a továbbiakban szakmai szempontok alapján dönthető el a telepítendő fa mérete, nem kell ragaszkodni az elszámolás alapját eddig jelentő 6 cm-es törzsátmérőhöz.) A módosítás a befolyó fapótlás-megváltási díjaknak csak a kerekítés elhagyásából adódó, elhanyagolható mértékű csökkenését okozza, a fapótlás díja érdemben nem változik (jelenleg 90 000 Ft / 6 cm-es fa, a javasolt módosítások után 15 000 Ft / cm).

7. §-hoz

A nem építési tevékenységekhez kapcsolódó fakivágások esetében előírandó pótlási időket egységesen 180 napban határozza meg, mely megfelelő a legtöbb fapótlás teljesítésére. (A korábban egyes esetekben alkalmazott 120 nap nem volt elegendő, ha a fakivágásra ősszel került sor, mivel a teljesítési határidő télen járt le.) Továbbá szövegpontosítást is tartalmaz.

8. §-hoz

Szövegpontosításokat tartalmaz.

9. §-hoz

Hatálybaléptető rendelkezést tartalmaz.